《宿九江城时九月五日也》
明代·王缜

朝度黄梅坂，暮宿九江城。岁月坐成晚，王事未有程。

感此不能寐，起视秋月明。悄悄风露冷，唧唧寒螀鸣。

万物各有时，而我宁无情。江南困财力，塞北急戎兵。

所以举屯政，乱丝费经营。或能如刘晏，鞭算以求名。

或艺如冉子，山泽有损盈。我拙百无益，下下每自评。

安得家家给，人乐泰阶平。忧时念明主，寒江潮夜生。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。